CELEX: 32019D1005
Language: hr
Date: 2019-06-19 00:00:00
Title: Provedbena odluka Komisije (EU) 2019/1005 оd 19. lipnja 2019. kojom se utvrđuje da privremena obustava povlaštenih carina nije primjerena za uvoz banana podrijetlom iz Nikaragve

20.6.2019   
               
               
                  HR
               
               
                  Službeni list Europske unije
               
               
                  L 163/101
               
            
         PROVEDBENA ODLUKA KOMISIJE (EU) 2019/1005
         оd 19. lipnja 2019.
         kojom se utvrđuje da privremena obustava povlaštenih carina nije primjerena za uvoz banana podrijetlom iz Nikaragve
         EUROPSKA KOMISIJA,
         uzimajući u obzir Ugovor o Europskoj uniji i Ugovor o funkcioniranju Europske unije,
         uzimajući u obzir Uredbu (EU) br. 20/2013 Europskog parlamenta i Vijeća od 15. siječnja 2013. o primjeni bilateralne zaštitne klauzule i mehanizma stabilizacije za banane iz Sporazuma o pridruživanju između Europske unije i njezinih država članica, s jedne strane, i Središnje Amerike, s druge strane (1), a posebno njezin članak 15. stavak 2.,
         budući da:
         
                     (1)
                  
                  
                     Mehanizam stabilizacije za banane uveden je Sporazumom o pridruživanju između Europske unije i njezinih država članica, s jedne strane, i Središnje Amerike, s druge strane (2) („Sporazum”), koji se na zemlje Središnje Amerike privremeno počeo primjenjivati tijekom 2013., a na samu Nikaragvu 1. kolovoza 2013.
                  
               
                     (2)
                  
                  
                     Prema mehanizmu stabilizacije za banane, koji se provodi Uredbom (EU) br. 20/2013, ako jedna od predmetnih zemalja ispuni utvrđeni granični obujam za uvoz svježih banana (tarifni broj 0803 90 10 kombinirane nomenklature Europske unije od 1. siječnja 2012.), Komisija donosi provedbeni akt kojim privremeno obustavlja povlaštene carine koje se primjenjuju na uvoz svježih banana iz te zemlje ili utvrđuje da takva obustava nije primjerena.
                  
               
                     (3)
                  
                  
                     Uvoz u Uniju svježih banana podrijetlom iz Nikaragve premašio je 25. ožujka 2019. utvrđeni granični obujam uvoza od 14 500 tona iz Priloga Uredbi (EU) br. 20/2013.
                  
               
                     (4)
                  
                  
                     U skladu s člankom 15. stavkom 3. Uredbe (EU) br. 20/2013 Komisija je razmotrila učinak predmetnog uvoza na stanje tržišta Unije za banane kako bi odlučila treba li se povlaštena carina obustaviti. Komisija je u tu svrhu ispitala učinak predmetnog uvoza na razinu cijena u Uniji, razvoj uvoza iz drugih izvora te ukupnu stabilnost tržišta Unije za svježe banane.
                  
               
                     (5)
                  
                  
                     U trenutku kad je premašen utvrđeni granični obujam za uvoz za 2019., uvoz svježih banana iz Nikaragve činio je 1,5 % uvoza u Uniju svježih banana na koje se primjenjuje mehanizam stabilizacije za banane.
                  
               
                     (6)
                  
                  
                     Istodobno, uvoz iz velikih zemalja izvoznica s kojima je Unija također sklopila sporazum o slobodnoj trgovini, prije svega Kolumbije, Ekvadora i Kostarike, iznosio je 14,4 %, 19,3 %, odnosno 16,9 % njihova utvrđenog graničnog obujma uvoza. „Neiskorištene” količine u okviru mehanizma stabilizacije (približno 5 milijuna tona) znatno su više od ukupnog uvoza iz Nikaragve na dan 25. ožujka 2019. (15 600 tona).
                  
               
                     (7)
                  
                  
                     Uvozna cijena iz Nikaragve tijekom prva dva mjeseca 2019. u prosjeku je iznosila 572 EUR/tona, što je za 16 % manje od prosječne cijene ostalog uvoza svježih banana u Uniju, koja je iznosila 648 EUR/tona. Prosječna cijena uvoza banana iz Nikaragve u 2018. bila je za 26 % manja od prosječne cijene ostalog uvoza svježih banana u Uniju.
                  
               
                     (8)
                  
                  
                     Iako je prosječna veleprodajna cijena banana podrijetlom iz bilo koje zemlje u siječnju i veljači 2019. bila za 8,3 % niža od odgovarajuće cijene u siječnju i veljači 2018., odnosno 944 EUR/tona u siječnju i veljači 2019. u usporedbi s 1 029 EUR/tona u siječnju i veljači 2018., prosječna veleprodajna cijena banana proizvedenih u Uniji u siječnju i veljači 2019. bila je za 7,7 % viša nego u siječnju i veljači 2018., odnosno 1 086 EUR/tona u 2019. u usporedbi s 1 008 EUR/tona u 2018.
                  
               
                     (9)
                  
                  
                     Budući da je uvoz banana iz Nikaragve malen, nije utjecao na cijenu banana na tržištu Unije. Stoga nema naznaka da se uvozom svježih banana iz Nikaragve iznad utvrđenoga godišnjega graničnog obujma uvoza narušila stabilnost tržišta Unije ni da je to prekoračenje imalo znatan utjecaj na položaj proizvođača u Uniji.
                  
               
                     (10)
                  
                  
                     Nadalje, u ožujku 2019. nije bilo naznaka mogućeg ozbiljnog narušavanja stanja na tržištu Unije ni ozbiljnog narušavanja gospodarskog stanja u najudaljenijim regijama Unije.
                  
               
                     (11)
                  
                  
                     Stoga se obustava povlaštenih carina na uvoz banana podrijetlom iz Nikaragve u ovoj fazi ne čini primjerenom.
                  
               
                     (12)
                  
                  
                     Treba podsjetiti na to da je u 2018. uvoz iz Nikaragve premašio utvrđeni granični obujam 10. travnja te da je do kraja te godine dosegnuo razinu od 81 000 tona. Međutim, Komisija je u svojoj naknadnoj analizi zaključila da ni taj uvoz ni drugi uvoz iz zemalja na koje se primjenjuje mehanizam stabilizacije nisu uzrokovali poremećaje na tržištu Unije.
                  
               
                     (13)
                  
                  
                     Budući da je godišnji granični obujam premašen već u ožujku i iako je ukupan uvoz iz Nikaragve na tržište Unije nizak, Komisija će nastaviti pratiti stanje u tom pogledu i, ako bude potrebno, kasnije može donijeti mjere.
                  
               
                     (14)
                  
                  
                     U skladu s člankom 14. stavkom 4. Uredbe (EU) br. 20/2013 ova bi Odluka trebala hitno stupiti na snagu,
                  
               DONIJELA JE OVU ODLUKU:
         
            Članak 1.
            Privremena obustava povlaštenih carina na uvoz svježih banana razvrstanih u tarifni broj 0803 90 10 kombinirane nomenklature Europske unije i podrijetlom iz Nikaragve nije primjerena.
         
         
            Članak 2.
            Ova Odluka stupa na snagu na dan objave u Službenom listu Europske unije.
         
         
            Sastavljeno u Bruxellesu 19. lipnja 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 17, 19.1.2013., str. 13.
         
         
            (2)  SL L 346, 15.12.2012., str. 3.